text: [{"text_idx": "#000001", "text": "Aminon ta na\u2014kan si mga nainot na semana kan enhanced community quarantine dakol sato an nagpralano na magin productive. May mga nagplano na makanuod nin mga bagong paagi nin pagluto, tapuson an thesis o research paper, o magbuo nin mga Gundam ta haloy naman nakatambak lang sa kwarto. An iba dyan may target weight loss o target health improvements pagkatapos kan quarantine."}, {"text_idx": "#000002", "text": "Sa kaso ko, sa inot na pag-implementar kan ECQ pigplano ko na makabawi sa pagbasa asin pagsurat. Pig-isip ko kaidto na baka may mahaman akong proyekto. Siguro sa pag-abot kan Mayo o Hunyo may libreng zine man akong iluluwas sa social media. Siguro maski sampulong rawitdawit tungkol sa buhay lockdown. O pwede man mga halipot na usipon dapi\u0301t sa Naga sa panahon kan CoVid19."}]